**Csongrád Város Polgármesterétől** **M**

Száma: Fjl/795-3/2022.

Témafelelős: Forgó M.

**ELŐTERJESZTÉS**

**Csongrád Városi Önkormányzat Képviselő testülete**

**2022. október 27-i ülésére**

Tárgy: Az önkormányzat tulajdonát képező Csongrád, Kossuth tér 13. sz. alatti mozi épület értékesítésre történő kijelölése

Tisztelt Képviselő testület!

Csongrád Városi Önkormányzat tulajdonát képezi a csongrádi 16 hrsz-ú, kivett filmszínház megnevezésű, 1547 m2 területű ingatlan, mely természetben a 6640 Csongrád, Kossuth tér 13. szám alatti mozi épületének felel meg. Az ingatlan bérlője a Víg Motor Kft., mely céggel 2016 06.01. napján újítottuk meg a szerződést, a bérlő az ingatlant elsősorban vendéglátó egység, önkiszolgáló étterem céljára hasznosítja. A bérleti jogviszony 10 év határozott időtartamra, 2026. május 31. napjáig szól.

Az elmúlt hónapokban drasztikusan megemelkedett rezsiárak önkormányzatunkat is arra kényszerítik, hogy a műszaki adottságok és lehetőségek figyelembevételével olyan műszaki átalakításokat, beruházásokat hajtsunk végre ingatlanainkon, amelyek csökkentik az önkormányzat és intézményei energiafogyasztásának mértékét.

A fenti beruházások anyagi fedezetének megteremtése érdekében javasolom a mozi épületének értékesítését, és a befolyt vételár energiatakarékossági célú beruházásokra történő ráfordítását.

Önkormányzatunk ingatlanforgalmi szakértői véleményt rendelt meg az ingatlan értékének meghatározása érdekében, mely alapján a képviselő testület dönt az ingatlan eladási ára tekintetében. A nettó 25 millió Ft feletti ingatlanokat kizárólag nyílt pályázati, vagy árverési eljárás keretében lehet értékesíteni, nincs mód az ez alól történő előzetes mentesítés megadására.

A fent leírtak alapján javasolom csongrádi 16 hrsz-ú ingatlan értékesítésre történő kijelölését.

Kérem az előterjesztés megtárgyalására és a határozati javaslat elfogadására.

**HATÁROZATI JAVASLAT**

Csongrád Városi Önkormányzat képviselő testülete megtárgyalta „Az önkormányzat tulajdonát képező Csongrád, Kossuth tér 13. sz. alatti mozi épület értékesítésre történő kijelölése” tárgyú előterjesztést, és az alábbi határozatot hozza:

1. A képviselő testület a csongrádi 16 hrsz-ú, kivett filmszínház megnevezésű, 1547 m2 területű, és természetben 6640 Csongrád, Kossuth tér 13. szám alatti ingatlant kijelöli értékesítésre.
2. A képviselő testület felhatalmazza a polgármestert ingatlanforgalmi szakérti vélemény beszerzésére, és ennek alapján kéri, hogy terjessze be a soron következő testületi ülésre az ingatlan pályázati, árverési felhívását.

Felelős: Bedő Tamás polgármester

Határidő: szöveg szerint

Csongrád, 2022. október 19.

 Bedő Tamás

 polgármester